Drammen
        
         (tettsted)
Store norske leksikon,Geografi,Norges geografi,Viken,Drammen
Drammen er et tettsted i fylkene Vestfold og Telemark og Viken, tettstedet omfatter områder i kommunene Drammen, Lier, Øvre Eiker, Asker og Holmestrand. Tettstedet er ifølge SSBs definisjon 47 km², og har 111 000 innbyggere (2022); 74,9 prosent i Drammen, 12,1 prosent i Lier, 8,6 prosent i Øvre Eiker, 3,9 prosent i Asker, 0,5 prosent i Holmestrand.
Drammen er administrasjonssenter i Drammen kommune. Byen ligger på begge sider av Drammenselva ved utløpet i Drammensfjorden. Bybeskrivelse Tettstedet kalles også Buskerudbyen, da det utgjør et bysentrum for Buskerud.Drammen var frem til 1970-årene en industriby, men har siden utviklet seg til et moderne handelssted. Den bymessige bebyggelsen strekker seg vest–øst på begge sider av Drammenselva og østover langs fjorden. Den bymessige bebyggelsen strekker seg også sørover langs Vestfoldbanen og E18 gjennom Kobbervikdalen til Skoger og til Konnerud.Drammen er inndelt i åtte bydeler: Austad/Fjell, Bragernes, Gulskogen, Konnerud, Skoger, Strømsø/Danvik, Tangen/Åskollen og Åssiden. Bydelene er bundet sammen av et tett veinett og flere bruer over Drammenselva. Drammensbrua på E18 er Norges lengste bru på 1892 meter. Bybrua fra 1935–1936 går mellom Bragernes og Strømsø. Øvre Sund bru er ei bru på fylkesvei 282 og Sentrumsringen, åpnet i 2011, som forbinder Grønland og Hamborgstrøm. Ypsilon bro, åpnet i 2008, er ei gangbru mellom Papirbredden – Drammen Kunnskapspark på Strømsø og Byparken på Bragernes. Drammensregionen Tettstedet Drammen har vokst langs jernbane, europavei og fjord, og strekker seg over fem kommuner. Samtidig har Drammensregionen blitt en del av Osloregionen på 1,6 millioner innbyggere som omfatter Stor-Oslo, Drammensregionen og Mosseregionen.Osloregionen er den største av 16 regioner i Norge der en storby danner sentrum. Inndeling og formål med regionene i Norge er definert i Storbymeldingen fra 2002–2003. Storbyer i norsk forstand er landsdelssentrene Oslo, Bergen, Trondheim, Stavanger, Kristiansand og Tromsø. Vel halvparten av Norges befolkning bor i disse seks storbyregionene, hvorav Osloregionen har 1,6 millioner innbyggere. Osloregionen er den raskest voksende regionen i Europa. Industrihistorie Drammensvassdraget var allerede på 1200-tallet et av de viktigste fløtningsvassdragene i landet. Beliggenheten ved vassdraget og tømmerresursene i de omliggende områdene gav grunnlag for industri og annet næringsliv, og det vokste opp strandstedsbebyggelse på begge sider av Drammenselvas munning. På 1500-tallet hadde Drammensvassdraget omfattende tømmerfløting, og ved fossene ble det bygd sagbruk, og Norges viktigste trelasthavn for sin tid ble anlagt her. Tømmer ble transportert langs vassdraget helt frem til 1970.Drammen havn er Norges største havneanlegg for biler. Ved havna er det industriområder med verkstedindustri, nærings- og nytelsesmiddelindustri, papir-/papirvareindustri, kjemisk industri og farmasøytisk industri. Les mer i Store norske leksikon Drammen Drammenselva Drammensfjorden Drammen havn Osloregionen Norges største byer Eksterne lenker Storbymeldingen Statistisk sentralbyrå: Tettsteders befolkning og areal Litteratur Borgen, Per Otto: Drammen byleksikon, Ny, rev. utg., 2004. Borgen, Per Otto: Drømmen om Drammen, 2001.  Drammen 1811–1911, utgit av Drammens kommune i anledning av byens hundredaars-jubilæum, 1911. Myklebost, Hallstein: Drammen: befolkningsforhold, næringsliv og bystruktur, 1949. Pedersen, Tord, Odd W. Thorson & Berit Nøkleby: Drammen: en norsk østlandsbys utviklingshistorie, 1961-, 5 bind. Pedersen, Tord: Drammen: en norsk østlandsbys utviklingshistorie, 1912–21, 2 bind. Rustad, Anton B., red.: Skogerboken: herredets historie m.v., 1931. Sellæg, Jo.: Fra masken til ilden : Drammens teater gjennom 200 år, 2000.